ABAKUGU e Kawanda batandiise okusomesa Bannayuganda ku kitooke ekipya kye bakoze ekiyitibwa Kiwangaazi M9 ne M2, ekigumira endwadde n’okussa enkota ennene.
Bali mu kaweefube wa kukyagazisa balimi kibayambe okwongera okwaza emmere awaka. Mu musomo ogw’olunaku olumu ogwabadde mu nnimiro y’omulimi Francis Wagaba e Nakanyonyi mu ggombolola y’e Nabbaale e Mukono gye buvuddeko, abalimi okuva mu magombolola ag’enjawulo mu Nakifuma ne Mukono North baasomeseddwa ennima y’ekitooke kino.
Kiwangaazi M9 ne M2 kigumira embeera yonna ey’obudde, tekimala galumibwa biwuka ng’ebitooke ebirala, kiteekako enkota nnene.
Wilson Okulut, omusomesa w’ebitooke okuva e Kawanda yategeezezza nti ekitooke kino kisobola bulungi okusimbibwa awantu wonna, kirina omugogo munene nga kisobola okweterekera amazzi ebbanga lyonna ate tekimala gasuulibwa kibuyaga.
Okurut agamba nti buli mulimi talina kweralikirira ku nsimba ya kitooke kino awamu n’endabirira kuba nakyo kiringa ekitooke ekirala mu ndabirira. Kyetaaga okusimbibwa mu biseera by’enkuba okusobola okukendeza ku ndabirira n’okufukirira, okubikka, okukisali-ra, okukisimba mu nnyiriri ate tekiboola bitooke birala.
Kissa enkota nnene, erina ebiwagu ebiri wakati wa 14 ne 16, kimala emyezi ebiri n’ekitundu ettooke okukula obulungi. Omulimi Francis Wagaba, eyalondebwa okugezesezaako ebitooke bino yategeezeza nti kati takyalina kizibu kya mmere kuba ebitooke bino bigumira buli mbeera yonna nga ne mmere yakyo eringa endala yonna.
“Emmere nnonvu, enkota ngitunda wakati wa 15,000/- ne 20,000/- nga bw’olaba Mpologoma ne Kisansa. Ekitooke kizaala nnyo kale bw’otottira butooke, ebbanga lye batulagira okukisimbamu erya mmita 3 ku 3 ttono,” bwe yagambye
lug_Latn lug_Latn lug_Latn lug_Latn lug_Latn lug_Latn lug_Latn